PROS ควัก 30 ลบ. เข้าถือหุ้น “รพ.เฉพาะทาง” 7.5% หวังดันรายได้ปีนี้โต 15%
PROS ควัก 30 ลบ. เข้าถือหุ้น “รพ.เฉพาะทาง” 7.5% ดึงจุดแข็งผู้นำวิศวกรรมต่อยอดการเติบโต หนุนศักยภาพทางธุรกิจและโครงสร้างรายได้ที่แข็งแกร่ง ตั้งเป้าหมายรายได้ปีนี้โต 10-15%
PROS ควัก 30 ลบ. เข้าลงทุน “รพ.เฉพาะทาง” ดึงจุดแข็งผู้นำวิศวกรรมต่อยอดการเติบโต หนุนศักยภาพทางธุรกิจและโครงสร้างรายได้ที่แข็งแกร่ง ตั้งเป้าหมายรายได้ปีนี้โต 10-15%
31 มี.ค. 2565

นายพงศ์เทพ รัตนแสงสรวง ประธานเจ้าหน้าที่บริหาร บริษัท พรอสเพอร์ เอ็นจิเนียริ่ง จำกัด (มหาชน) หรือ PROS หนึ่งในผู้นำด้านงานรับเหมาติดตั้งงานระบบวิศวกรรมประกอบอาคารรายใหญ่ของประเทศ เปิดเผยว่า PROS ได้เริ่มต่อยอดจุดแข็ง เดินหน้าเข้าลงทุนในธุรกิจใหม่ ใช้ความเชี่ยวชาญ และประสบการณ์ในการบริหารงานเชิงวิศวกรรมมากว่า 26 ปี ได้เข้าลงทุนในกลุ่มธุรกิจโรงพยาบาลเฉพาะทาง โดยใช้เงินลงทุนในครั้งนี้ 30 ล้านบาท จากกระแสเงินสดจากการดำเนินงานในปัจจุบัน โดย PROS เข้าถือหุ้น 7.5% อีกทั้งร่วมผลักดันการเติบโต จากแผนการนำโรงพยาบาลเข้าระดมทุนในตลาดหลักทรัพย์ในอนาคต
โดยกลุ่มผู้บริหารโรงพยาบาลมองว่า อยากใช้จุดเด่นและความแข็งแกร่งในธุรกิจของ PROS เข้าไปช่วยสนับสนุนงานก่อสร้างอาคาร โดยใช้ความรู้และเทคโนโลยีทางด้านวิศวกรรมมาประยุกต์กับหลักการและเหตุผลทางการแพทย์ได้ โดยนำไอเดียที่ต่างกันไปเสริมความแข็งแกร่ง ปัจจุบันโรงพยาบาลอยู่ระหว่างการดำเนินงานก่อสร้าง
“ในสถานการณ์ที่ธุรกิจอสังหาริมทรัพย์มีความผันผวน PROS ได้พยายามหาช่องทางการเติบโต นำความรู้ ความเชี่ยวชาญ เข้าลงทุนในธุรกิจที่เป็นโอกาส โดยเฉพาะธุรกิจโรงพยาบาลเฉพาะทาง ซึ่งถือเป็นเมกะเทรนด์ทางด้านสุขภาพที่มีการเติบโตอย่างสม่ำเสมอ และถือว่าเป็นการนำจุดแข็งของธุรกิจสร้างการเติบโตให้บริษัทในระยะยาว เป็นโอกาสที่ได้ใช้ประสบการณ์ในการทำงาน เอามาใช้ในการลงทุนในธุรกิจใหม่ๆ มากขึ้น”  นายพงศ์เทพ กล่าว
ทั้งนี้ PROS เป็นผู้เชี่ยวชาญในด้านงานรับเหมาติดตั้งงานระบบวิศวกรรมประกอบอาคารรายใหญ่ของประเทศ มีประสบการณ์และความเชี่ยวชาญในการทำงานมาอย่างยาวนาน มุ่งเน้นการให้บริการที่มีคุณภาพ การดูแลและเอาใจใส่ลูกค้าแต่ละโครงการอย่างใกล้ชิด การตอบสนองความต้องการของลูกค้าที่หลากหลาย ตลอดจนการส่งมอบงานที่มีมาตรฐานและคุณภาพภายในระยะเวลาที่ลูกค้ากำหนด ทำให้บริษัทได้รับความไว้วางใจจากเจ้าของโครงการให้ดำเนินงานติดตั้งระบบวิศวกรรมประกอบอาคารมาอย่างต่อเนื่อง โดยฐานลูกค้าหลักกระจายอยู่ในหลากหลายอุตสาหกรรม อาทิ ห้างสรรพสินค้า อาคารชุดพักอาศัย ศูนย์กระจายสินค้า โรงงานอุตสาหกรรม อาคารสำนักงาน และโรงพยาบาล เป็นต้น
ด้านภาพรวมแผนธุรกิจปี 2565 บริษัทฯ ตั้งเป้าหมายรายได้เติบโต 10-15% โดยใช้กลยุทธ์การกระจายกลุ่มลูกค้า การรับงานตรงจากลูกค้าโดยเลือกลูกค้าที่มีฐานะการเงินมั่นคง และขยายสัดส่วนไปรับงานภาครัฐมากขึ้น รวมทั้งเลือกรับงานในกลุ่มลูกค้าเดิมที่เป็นงานระยะสั้น